เปิดทางแบงก์ต่างชาติลุย
มีเงินทุนไม่น้อยกว่า1หมื่นล้าน เปิดสาขา20แห่งเอทีเอ็ม20ตู้
16 ธ.ค. 2554

มีเงินทุนไม่น้อยกว่า1หมื่นล้าน เปิดสาขา20แห่งเอทีเอ็ม20ตู้
ธปท.เปิดให้ธนาคารต่างประเทศขยายธุรกิจในไทยเพิ่ม กำหนดเงินทุนไม่น้อยกว่า 1 หมื่นล้าน แลกกับการเปิดสาขาได้ 20 แห่ง ตู้เอทีเอ็มอีก 20 เครื่อง ซิตี้แบงก์สนใจ 
นางทองอุไร ลิ้มปิติ ผู้ช่วยผู้ว่าการ สายนโยบายสถาบันการเงิน ธนาคารแห่งประเทศไทย (ธปท.) กล่าวถึงนโยบายการอนุญาตให้สาขาธนาคารต่างประเทศยกระดับเป็นบริษัทลูกของธนาคารพาณิชย์ต่างประเทศ หรือ Subsidiary ที่จะมีผลบังคับใช้ตั้งแต่วันที่ 15 ธ.ค.ปีนี้ว่า ธปท.จะเปิดโอกาสให้ธนาคารต่างประเทศในไทย ซึ่งมีอยู่ 15 แห่ง ยกระดับเป็น Subsidiary มีสาขาได้ 20 แห่ง และมีตู้เอทีเอ็มได้ 20 เครื่องนั้น เพราะต้องการให้เกิดการแข่งขันในระบบธุรกิจ และคาดว่าผู้บริโภคน่าจะได้ประโยชน์เพิ่มขึ้นในแง่ของการเข้าถึงบริการทางการเงิน
“เราหวังว่าเกณฑ์ใหม่ที่เปิดให้ธนาคารต่างประเทศทำได้เหล่านี้ จะช่วยเพิ่มการแข่งขันในบริการทางการเงิน ที่ปัจจุบันมักจะเปิดกันในเมือง น่าจะกระจายออกไปในต่างจังหวัดเพิ่มเติม เพิ่มช่องทางบริการและการลงทุนมากขึ้น” นางทองอุไร กล่าว
ทั้งนี้ มีเงื่อนไขว่าสาขาธนาคารต่างประเทศที่จะยกระดับเป็น Subsidiary ต้องมีทุนไม่ต่ำกว่า 1 หมื่นล้านบาท มีเงินกองทุนต่อสินทรัพย์เสี่ยง (บีไอเอส) ไม่ต่ำกว่า 12% จากเกณฑ์ปกติที่กำหนดไว้แค่ 8.5% มีหนี้ที่ไม่ก่อให้เกิดรายได้ (เอ็นพีแอล) ไม่เกิน 3.5% มีผลการจัดอันดับดีตามเกณฑ์ของ ธปท. และมีการบริการความเสี่ยงที่ดี 
ธปท.ประเมินว่า สาขาธนาคารต่างประเทศทั้ง 15 แห่ง ในปัจจุบันจะไม่มีปัญหาในเรื่องทุน หากสนใจจะขยายธุรกิจในประเทศไทย และคาดว่าในอีก 5 เดือนข้างหน้า น่าจะเห็นการแสดงความจำนงของสาขาธนาคารต่างประเทศว่าสนใจจะขยายธุรกิจตามแนวทางนี้หรือไม่ 
นายต่อพันธุ์ ตู้จินดา ผู้อำนวยฝ่ายประสานงานและสื่อสารองค์กร ธนาคารซิตี้แบงก์ กล่าวว่า ธนาคารมีความสนใจยื่นเรื่องเพื่อขอยกระดับเป็น Subsidiary ตามนโยบายของบริษัทแม่ในต่างประเทศที่จะโฟกัสการขยายธุรกิจในภูมิภาคเอเชียมากขึ้น จากปัญหาวิกฤตการเงินในสหรัฐและยุโรป โดยปัจจุบันธนาคารมีคุณสมบัติตรงตามหลักเกณฑ์เบื้องต้นที่ ธปท.ประกาศออกมาแล้ว อย่างไรก็ตามธนาคารจะมีการพิจารณารายละเอียดเพิ่มเติมอีกครั้ง ซึ่งน่าจะมีความชัดเจนออกมาในเดือน ม.ค.นี้ 
“เรื่องนี้ถือเป็นข่าวดีสำหรับซิตี้แบงก์ เพราะที่ผ่านมาเราแสดงให้เห็นแล้วว่าสนใจขยายธุรกิจในประเทศไทย ในปีนี้เราก็มีการเปิดสาขาเพิ่มขึ้น 2 แห่ง ที่สีลมและเซ็นทรัลเวิลด์ หากเราผ่านเกณฑ์ยกระดับสำเร็จคงจะขยายสาขาต่อเนื่อง” นายต่อพันธุ์ กล่าว